ದೀಪಾವಳಿ ಸ್ಪೆಷಲ್- ಮನೆಯಲ್ಲಿಯೇ ಮಾಡಿ ರಸಭರಿತ ರಸಗುಲ್ಲ

ಸಂತೋಷದೊಂದಿಗೆ ಸಿಹಿ ಹಂಚುವ ಹಬ್ಬ ದೀಪಾವಳಿಗೆ ಮನೆಯಲ್ಲಿಯೇ ಸಿಹಿ ಮಾಡಿಲ್ಲವೆಂದರೆ ಹೇಗೆ? ಇಂದು ದೀಪಾವಳಿಯ ಪ್ರಯುಕ್ತ ಜನಪ್ರಿಯವಾದ ಸಿಹಿ ರಸಗುಲ್ಲ (Rasgulla) ಮಾಡುವ ವಿಧಾನವನ್ನು ನಾವು ಹೇಳಿಕೊಡುತ್ತೇವೆ. ನೀವೂ ಇದನ್ನು ಮನೆಯಲ್ಲಿ ಟ್ರೈ ಮಾಡಿ ಹಬ್ಬವನ್ನು ಸಿಹಿಯೊಂದಿಗೆ ಆಚರಿಸಿ.

ಬೇಕಾಗುವ ಪದಾರ್ಥಗಳು:
ಹಾಲು – 2 ಲೀಟರ್
ನಿಂಬೆ ರಸ – 2 ಟೀಸ್ಪೂನ್
ಸಕ್ಕರೆ – 1 ಕಪ್
ನೀರು – 5 ಕಪ್
ಏಲಕ್ಕಿ – 3

ಮಾಡುವ ವಿಧಾನ:
* ಮೊದಲಿಗೆ ದೊಡ್ಡ ಪಾತ್ರೆಯಲ್ಲಿ ಹಾಲನ್ನು ಹಾಕಿ, ಕುದಿಸಿ.
* ಹಾಲು ಕುದಿ ಬಂದ ನಂತರ ನಿಂಬೆ ರಸವನ್ನು ಅದಕ್ಕೆ ಹಾಕಿ, ಚೆನ್ನಾಗಿ ಬೆರೆಸಿ.
* ಈಗ ಉರಿಯನ್ನು ಕಡಿಮೆ ಮಾಡಿ, ಹಾಲು ಸಂಪೂರ್ಣವಾಗಿ ಒಡೆಯಲು ಬಿಡಿ.
* ಹಾಲು ಸಂಪೂರ್ಣವಾಗಿ ಒಡೆದ ನಂತರ ಅದನ್ನು ಶುಭ್ರವಾದ ಬಟ್ಟೆಯ ಸಹಾಯದಿಂದ ಸೋಸಿ ನೀರಿನಂಶದಿಂದ ಪನೀರ್ ಅನ್ನು ಬೇರ್ಪಡಿಸಿ.
* ಈಗ ಪನೀರ್‌ನಿಂದ ನಿಂಬೆಹಣ್ಣಿನ ಹುಳಿ ಅಂಶವನ್ನು ತೆಗೆದು ಹಾಕಲು ಅದೇ ಬಟ್ಟೆಯ ಸಹಾಯದಿಂದ ತಣ್ಣೀರಿನಲ್ಲಿ ತೊಳೆಯಿರಿ.
* ಈಗ ಪನೀರ್‌ನಿಂದ ನೀರಿನ ಅಂಶವನ್ನು ಆದಷ್ಟು ಹಿಂಡಿ ತೆಗೆಯಿರಿ. ನೀರು ಇಳಿದು ಹೋಗಲು 1 ಗಂಟೆಗಳ ಕಾಲ ಪನೀರ್ ಅನ್ನು ಅದೇ ಬಟ್ಟೆಯಲ್ಲಿ ಕಟ್ಟಿ, ನೇತು ಹಾಕಿ. ಇದನ್ನೂ ಓದಿ: ಸಿಹಿಯಾದ ಜಿಲೇಬಿ ಮಾಡಿ ನಾಲಿಗೆ ಚಪ್ಪರಿಸಿ ಸವಿಯಿರಿ

* ಈಗ ಪನೀರ್ ಅನ್ನು 5 ನಿಮಿಷ ಕೈಯಿಂದಲೇ ಮ್ಯಾಶ್ ಮಾಡಿ. ಪನೀರ್‌ನಲ್ಲಿ ಯಾವುದೇ ಗಂಟಿಲ್ಲ ಎಂಬುದನ್ನು ಖಚಿತಪಡಿಸಿಕೊಂಡ ಬಳಿಕ ಸಣ್ಣ ಸಣ್ಣ ಉಂಡೆ ಕಟ್ಟಿಕೊಳ್ಳಿ.
* ಈಗ ಒಂದು ದೊಡ್ಡ ಪಾತ್ರೆಯನ್ನು ತೆಗೆದುಕೊಂಡು, ಅದಕ್ಕೆ 5 ಕಪ್ ನೀರು, 1 ಕಪ್ ಸಕ್ಕರೆ ಹಾಗೂ 3 ಏಲಕ್ಕಿ ಹಾಕಿ, ಸಕ್ಕರೆ ಕರಗುವವರೆಗೆ ಚೆನ್ನಾಗಿ ಕುದಿಸಿ.
* ಸಕ್ಕರೆ ಪಾಕ 5 ನಿಮಿಷ ಕುದಿದ ಬಳಿಕ ಪನೀರ್ ಉಂಡೆಗಳನ್ನು ಒಂದೊಂದಾಗಿಯೇ ಪಾಕದಲ್ಲಿ ಬಿಡಿ.
* ಈಗ 10 ನಿಮಿಷ ರಸಗುಲ್ಲವನ್ನು ಸಕ್ಕರೆ ಪಾಕದೊಂದಿಗೆ ಕುದಿಸಿ.
* ಬಳಿಕ ರಸಗುಲ್ಲವನ್ನು ಪಾಕದಿಂದ ತೆಗೆದು ತಕ್ಷಣ ತಣ್ಣನೆಯ ನೀರಿನಲ್ಲಿ ಬಿಡಿ. ಇದರಿಂದ ರಸಗುಲ್ಲ ಕುಗ್ಗುವುದನ್ನು ತಡೆಯಬಹುದು.
* ಈಗ ಬಡಿಸುವ ಬೌಲ್ ತೆಗೆದುಕೊಂಡು, ಅದಕ್ಕೆ ರಸಗುಲ್ಲ ಹಾಕಿ, ಸಕ್ಕರೆ ಪಾಕವನ್ನೂ ಸುರಿದು ಬಡಿಸಿ. ಇದನ್ನೂ ಓದಿ: ಸೀಬೆ ಹಣ್ಣಿನಿಂದ ಬರ್ಫಿ ಮಾಡಿ ನೋಡಿ